
  jegyzőkönyvvezető
Olajos Mihály polgármester: Tisztelettel köszöntöm a megjelenteket és megállapítom, hogy határozatképes a testület, négy képviselő van jelen. A meghívót és az írásos előterjesztést minden képviselő megkapta. Egy napirendi pont van a meghívóban, mely egy kedvezményes tűzifavásárlás lehetőségéről szóló belügyminisztériumi pályázat, de szeretnék az egyebekben megbeszélni még három dolgot. Kérem, a testület tagjait kézfelnyújtással jelezzék, ha elfogadják a meghívóban szereplő napirendi pontokat.
A döntéshozatalban résztvevők száma: 4 fő

A Képviselő-testület 4 igen szavazattal a következő határozatot hozta:
97/2013. (X. 14.)Önk. számú

HATÁROZAT
Szentpéterszeg Község Önkormányzat Képviselő-testülete a meghívóban szereplő napirendi pontokat az alábbiak szerint fogadja el.

Napirendi pontok: 


                            1./
Helyi önkormányzatok szociális tűzifavásárláshoz kapcsolódó 

                                       kiegészítő támogatás megtárgyalása

                                       Előadó: Olajos Mihály polgármester


 
2./         Egyebek                                      
Olajos Mihály: A napirendi pontok közé most nem került be az előző képviselő- testületi ülés óta eltelt időszak beszámolója, de szeretném pár mondatban tájékoztatni Önöket. Szeptember 28-án került megrendezésre a Szüreti felvonulás és bál, mely egybe esett az „Itthon vagy Magyarország szeretlek” rendezvénysorozattal, melyhez mi is csatlakoztunk.  Az első nap jól sikerült, testvértelepülésünkről Szentjobbról is érkezett a szüreti felvonulásra egy néptánccsoport és együtt jártuk be a falut.  A belügyminisztérium 250.000. Ft-al támogatott bennünket, melynek az volt a feltétele, hogy szeptember 29-én is folytatódjon a program és örömtűzzel záruljon. Vasárnap így a Nagycsaládosok Egyesületével családi piknik kezdődött és meleg ételt biztosítottunk rendezvényre érkezőknek.
Van-e kérdés az elmúlt időszak beszámolójával kapcsolatosan? Nincs, akkor tárgyaljuk az előterjesztésben lévő határozat tervezetet. Az előterjesztésben szerepelt a határozati javaslatunk a szociális tűzifa igénylésével kapcsolatosan. Ezzel kapcsolatosan van –e kérdés? 
Kovács Imre: Azt látom, hogy fejenként 2 m3-t igényelhet az önkormányzat, mi 200 m3-t igényelnénk. Az lenne a kérdésem, hogy miért nem használjuk ki, és rendeljük meg mind a 146 főre. 
Olajos Mihály: A lakásfenntartási támogatásban részesülők közül sokan használnak földgázt, a földgázzal fűtők már részesülnek az államtól egyfajta kompenzációval rezsicsökkentés címén. Javaslom, hogy a szilárdtüzelésű lakásfenntartási támogatásban részesülők legyenek jogosultak. Az nincs ugyan az előterjesztésbe leírva, de utána érdeklődtem, hogy 70-80.000 Ft a fuvardíj és a szállítás az önkormányzat költsége. Kb tíz fuvarral tudjuk hazahozni a tűzifát, és a legközelebbi Erdészet a Nyíredő Zrt., mely kb 60 km-re van. Ráadásul feltétel még az, hogy csak állami erdészetből lehet beszerezni a fát és a tűzifa elszállítása nagy anyagi terhet ró az önkormányzatra. A szállítási költségek és az önerő együtt 1.200.000 Forintba lesz összesen, mely jelentősen megterheli a szociális keretünket. 
200 m3 tűzifára pályáznánk 146 fő a lakásfenntartási támogatásban részesülők átlaga ez év első hónapában, és ebből kb 100 család lehet jogosult, aki szilárd tüzelést használ. 

Kovács Imre: Nem tartom jónak, kapja meg mindenki. Ki fogja eldönteni, hogy kinek jár? 
Cs. Balogh Gyula: Egyetértek azzal, hogy csak a fával tüzelők kapjanak, és aki gázzal fűt ne kapjon. Ugyanakkor hogy döntjük el, hogy ki fűt fával? Sokan vegyes tüzelést használnak. 
Olajos Mihály: A kérelemben nyilatkoznia kell arról, hogy mivel fűt, melyet le lehet ellenőrizni.
Cs. Balogh Gyula: Mennyire valós az a becslés, hogy 100 fő körül lesz a jogosult?
Olajos Mihály: Ez egy megközelítés, és 0,5-2 m3 közötti mennyiség jut majd egy-egy személyre, attól függően hogy mennyi igénylő lesz. Ami behatárol az a költség. A tűzifa kiadása nyilvános lesz és ki lesz függesztve, hogy ki mennyit kapott.
Kovács Imre: Az jó lesz, és látja mindenki. Ki fogja ezt elbírálni?
Olajos Mihály: A hivatal dolgozói. 
Harasztosi Gyula: A 200 m3-ből lehet-e tartalékolni?  
Olajos Mihály: Fenn lehet hagyni, de február 15-ig ki kell osztani. Amikor mindenki beadta a kérelmet meg lehet nézni mennyi az igénylők száma és annak alapján el lehet dönteni, hogy mennyit osszunk szét. Testület elé kell vinni, hogy az odaítélt tűzifából mennyit fogunk szétosztani és mennyit hagyjunk meg. Ha valaki most adja be lakásfenntartási kérelmét az kaphat?
Dr. Vámosi Margit Tünde: Igen kaphat belőle. Aki a rendeletben szabott feltételeknek megfelel. Minden kérelmet ide hozunk és a képviselő-testület fog dönteni a szétosztásról. Nem kötött az, hogy az első három hónapban kell lakásfenntartásival rendelkezni.
Harasztosi Gyula: Szerintem is elég a 200 m3. Én azt tartom jónak, hogy ne osszuk ki mindet, hanem szükség esetén a később kérőknél természetben adjuk oda.
Kovács Imre: Ki kell mindet osztani, nem kell tárolni. Aki januárban segélyt kér más módon is segíthető.
Cs. Balogh Gyula: Részben értek egyet. Hagyni kell a fából, mert aki kimarad, ne bántódjon meg, hiszen tudjuk, hogy mindig vannak olyanok, akik későn reagálnak.
Dr. Vámosi Margit Tünde: Jelenleg csak a lakásfenntartási támogatásban részesülőkről van szó.

Olajos Mihály: A testület döntse el, hogy mennyi fát hagyjunk fenn. Beadjuk az igényt, de az is meglehet, hogy nem hagynak jóvá annyi mennyiséget, így kevesebbet tudunk szétosztani.   Először csináljuk, biztos kapunk kritikát. Van kérdés, javaslat?
Kovács Imre: Tájékoztatni kell a lakosságot a faosztás lehetőségéről. 
Olajos Mihály: A hirdetőkre ki kell rakni. Kíván-e a testület a határozati javaslatban meghatározott feltételeken módosítani? Aki egyetért a határozati javaslatban meghatározott pályázati feltételek benyújtásával tegye fel a kezét.

A döntéshozatalban résztvevők száma: 4 fő

A Képviselő-testület 4 igen szavazattal a következő határozatot hozta:

98/2013. (X. 14.)Önk. számú

HATÁROZAT
Szentpéterszeg Község Önkormányzata Képviselő-testülete úgy határoz, hogy 200 m3 mennyiségű tűzifa megvásárlásához támogatási igényt nyújt be a helyi önkormányzatok szociális célú tűzifavásárlásához kapcsolódó kiegészítő támogatásról szóló 57/2013. (X.4.) BM rendelet alapján.

A tűzifavásárlás bruttó összköltsége: 3.556.000 Ft.

· állami támogatás: 3.302.000 Ft

· saját forrás:              254.000 Ft.
· A képviselő-testület kötelezettséget vállal arra, hogy a 200 m3 mennyiségű tűzifa vásárlásához 254.000 Ft saját forrást biztosít az önkormányzat 2013. évi költségvetésében.
· Továbbá a képviselő-testület kötelezettséget vállal arra, hogy a tűzifa szállításához fuvaronként 60-80.000 Ft saját forrást biztosít az önkormányzat 2013. évi költségvetésében.

A képviselő-testület megbízza a polgármestert, hogy a pályázat benyújtásáról gondoskodjon.

Határidő: 2013. október 15.

Felelős: Olajos Mihály polgármester
Olajos Mihály: Az előterjesztett rendelet tervezetet elfogadja-e a képviselő-testület?
A döntéshozatalban résztvevők száma: 4 fő

A Képviselő-testület 4 igen szavazattal a következő rendeletet alkotta:
SZENTPÉTERSZEG KÖZSÉG ÖNKORMÁNYZATÁNAK

13/2013. (X.14.) önkormányzati rendelete

a szociális célú tűzifavásárláshoz kapcsolódó kiegészítő támogatás felhasználásáról
Szentpéterszeg Községi Önkormányzat képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el.

1. §
A rendelet hatálya kiterjed a helyi önkormányzatok szociális célú tűzifavásárláshoz kapcsolódó kiegészítő támogatásról szóló 57/2013.(X.4.) BM rendelet 1. §-ában meghatározott támogatás felhasználására.
 2. §

(1) Szentpéterszeg Községi Önkormányzat képviselő-testülete szociális célú tűzifára való jogosultságot állapít meg annak a lakásfenntartási támogatásban részesülő személynek, aki egyidejűleg aktív korúak ellátására vagy időskorúak járadékára is jogosult és lakásának fűtését szilárd tüzelővel biztosítja.
(2) Jelen rendelet alkalmazásában a jogosultság megállapításánál az egy fogyasztási egységre jutó havi jövedelem megegyezik a lakásfenntartási támogatásra irányuló jogosultság megállapításának alapját képező egy fogyasztási egységre jutó jövedelemmel.
(3) A 2. § (1) bekezdésében foglalt fűtési módról a kérelmező nyilatkozatát a kérelemhez csatolni kell.
3. §

(1) A szociális célú tűzifára való jogosultságot Szentpéterszeg Községi Önkormányzat képviselő-testülete kérelemre állapítja meg, a jegyző által rendelkezésére bocsátott adatok alapján.

(2) A támogatás 0,5-1,5 erdei m3 tűzifa lehet.

(3) A jogosult részére a jogerős határozattal megállapított tűzifa átadása átadás-átvételi jegyzőkönyv aláírását követően történik.
4. §

(1) Ez a rendelet kihirdetés napján lép hatályba.

(2) A rendelet kihirdetéséről a jegyző gondoskodik.
Szentpéterszeg, 2013. 10. 14.
	..............................................
	.........................................

	polgármester
	jegyző


Egyebek:
Olajos Mihály: Az egyebekben az első megbeszélni valónk a következő. Folyik  mezőgazdasági startmunka mintaprogramban, és felerősödött a zártkert vásárlási igényünk.  A káposzta földünk mellett B. Nagy Sándor féle zártkert egyik tulajdonosa tájékoztatott bennünket arról, hogy eladná a szőllőskertjét az önkormányzatnak. Úgy tudjuk, hogy öt tulajdonosa van a 866 hrsz-ú zártkertnek, és tulajdoni hányad arányában fizetnénk ki a vételárat, összesen 40.000.- Ft értékben. Aki egyetért a zártkert megvásárlásával kérem tegye fel a kezét.
A döntéshozatalban résztvevők száma: 4 fő

A Képviselő-testület 4 igen szavazattal a következő határozatot hozta:

99/2013. (X. 14.)Önk. számú

HATÁROZAT
Szentpéterszeg Községi Önkormányzat Képviselő-testülete úgy határozott, hogy meg kívánja vásárolni a Szentpéterszeg 866 hrsz-ú zártkertet, mely teljes vételárat 40.000. Ft-ban határozza meg a tulajdoni hányad arányában. 

A képviselő-testület megbízza a polgármestert, hogy a zártkert megvásárlásáról gondoskodjon.
Határidő: azonnal

Felelős: Olajos Mihály polgármester
Olajos Mihály: Szeretném még elmondani, hogy idén is tervezzük a Szépkorúak alkalmából megrendezésre kerülő Idősek napja programunkat a helyben házi gondozást végző szervezetekkel közösen a tavalyi évhez hasonlóan. 2013. november 08-án tartanánk a Faluházban, mely a helyi gyermekek és fiatal felnőttek műsora után ebéddel zárulna. Tavaly Nagyváradról jött egy énekes és egy zenekar, idén is felvesszük velük a kapcsolatot.
Október 19-én kerül megrendezésre a Kémeri Nótaest, melyre szeretettel várják a képviselő-testületet. A megjelent települési képviselők nyilatkozata alapján nem kívánnak részt venni a kémeri rendezvényen.

Az előző testületi ülésen döntöttünk a közös hivatal költségvetéséről, és az I. félévi beszámolót is elfogadtunk. Most megjegyzést kell tennünk, hogy ez megtörtént, hiszen ezt mi beépítettük a sajátunkba. Úgy gondolom, hogy elmondtam mindent, amit akartam.

Kovács Imre: Nekem lenne egy bejelenteni valóm. Tudomásomra jutott, hogy beázik a Beregék féle épület, melyet az önkormányzattól bérelnek. A bolt üzemeltetője mondta.
Olajos Mihály: Nekem nem szóltak, nem tudok róla. Annyit tudok róla, hogy az állagmegóvás a bérlő dolga és felelőssége. Meg kell tudni, hogy a cserép mozdult-e el, amit ők is helyre tudnak állítani vagy más komolyabb probléma van. Keressenek fel.
Kovács Imre: A járdáink nagyon töredezettek és a Fekete Borbála utcán kívül mindegyik rossz állapotú, azt lehetne a közmunka programban javítani. 
Olajos Mihály: Tudni kell, hogy jelenleg a közmunka programban a belvízelvezető csatornák tisztítására van lehetőség, de ha olyan veszélyes állapotú járdát találunk, azt mindig javítjuk. Jelenleg nincs most pályázati lehetőség, ezért várni kell egy-egy utca teljes javítására.
Cs. Balogh Gyula: A Balogh Albert féle busszal mi a helyzet, mi vele a teendő? Voltam a régi szeméttelepen és elmondhatom, hogy szépen mutat, földet is szórtak rá. Fogják füvesíteni is?
Olajos Mihály: Igen. Az illegális hulladéklerakót befüvesítik, de a további ápolása, kaszálása a mi dolgunk lesz. A Balogh Albert féle buszról annyit, hogy működőképes és a szükséges engedélyeket a személyszállításra újra be kellett szerezni, hiszen ezekről mindig ő gondoskodott. A hiányt pótoltuk, már lehet vele közlekedni. Azt a céget fogom megkeresni az eladása miatt akitől beszereztük.
Harasztosi Gyula: A busz eladását is meg kell hirdetni, mint a jegyzői gépjárművet.

Olajos Mihály: A jegyzői Suzukit holnap fogjuk meghirdetni az interneten, 770.000.- Ft-os irányáron. Több megbeszélni való nem lévén az ülést bezárom. 
K.m.f.



 Olajos Mihály



             Dr. Vámosi Margit Tünde



  polgármester



                                        jegyző

